Polițiștii Secției 3 Poliție Rurală Făurei au fost sesizați, luni, de un tânăr de 29 de ani cu privire la faptul că tatăl său ar fi fost înjunghiat cu un cuțit.
Din primele cercetări, a rezultat faptul că în acea după-amiază, un bărbat de 51 de ani, din satul Sătuc, ar fi fost înjunghiat cu un cuțit, în urma unui conflict spontan avut cu un bărbat de 49 de ani, din aceeași localitate.
Echipajul medical ajuns la fața locului a declarat decesul bărbatului. Cadavrul a fost transportat la Serviciul de Medicină Legală Brăila în vederea efectuării necropsiei.
În urma probatoriului administrat, bărbatul de 49 de ani a fost reținut pentru 24 de ore și încarcerat. Acesta va fi prezentat marți Parchetului de pe lângă Tribunalul Brăila cu propunere legală, transmite IPJ Brăila.
(sursa: Mediafax)